"พฤฒิชัย"เมินร้านค้าศูนย์ราชการร้องค่าเช่าแพง
รมช.คลัง&nbsp; เผย ต้องรอการพิจารณาก่อน ว่าจะลดค่าเช่าหรือไม่ หลังหลังผู้เช่ารวมตัวร้องเรียน
22 ม.ค. 2553

รมช.คลัง  เผย ต้องรอการพิจารณาก่อน ว่าจะลดค่าเช่าหรือไม่ หลังหลังผู้เช่ารวมตัวร้องเรียน
นายพฤฒิชัย ดำรงรัตน์ รมช.คลัง เปิดเผยว่า กรณีกลุ่มผู้ประกอบการร้านค้าภายในศูนย์ราชการกรุงเทพมหานคร ถ.แจ้งวัฒนะ ประท้วงบริษัทธนารักษ์พัฒนาสินทรัพย์ จำกัด (ธพส.) เรื่องค่าเช่า เมื่อเร็วๆ นี้ ได้รับรายงานจาก ธพส. ว่า ผู้เช่าที่รวมตัวกันร้องเรียน มีประมาณ 20 ราย ซึ่งระบุว่า ค่าเช่าสูงเกินไป และรายรับจากการขายของไม่เพียงพอต่อรายจ่าย ส่วนเรื่องการคิดค่าน้ำเพิ่มสูงเกินไปนั้น ยังไม่ได้รับรายงานในส่วนนี้ ทั้งนี้ เห็นว่าการแก้ปัญหา คงต้องนำข้อร้องเรียนดังกล่าวมาพิจารณาว่าจะช่วยเหลืออย่างไรได้บ้าง โดยการจะลดค่าเช่าหรือค่าสาธารณูปโภคหรือไม่นั้น คงต้องพิจารณาก่อน
อย่างไรก็ดี ยืนยันว่าสถานการณ์จริงๆ แล้ว ขณะนี้หน่วยงานราชการต่างๆ ได้ย้ายเข้าไปอยู่ในศูนย์ราชการดังกล่าว เกือบครบทุกหน่วยงานแล้ว ดังนั้นผู้ประกอบการร้านค้า น่าจะมีโอกาสในการประกอบกิจการที่น่าจะดีขึ้น ซึ่งการแก้ปัญหานั้น คงต้องดูภาพรวมด้วย ส่วนข่าวที่ว่ามีการเมืองเข้าไปแทรกแซงการดำเนินงานในศูนย์ราชการนั้น คิดว่าไม่น่าจะมี เพราะการคัดเลือกร้านค้าแต่ละร้านนั้น มีวิธีการคัดเลือกที่ชัดเจน โปร่งใสอยู่ ซึ่งปัญหาที่เกิดขึ้นในกรณีการเรียกร้องดังกล่าว มองว่าอาจเป็นเรื่องการตลาดของแต่ละร้านเองก็ได้ เพราะอีกหลายร้านก็สามารถอยู่ได้
"ถ้าจะทำอะไร ก็ต้องทำเหมือนๆ กัน เพราะมีร้านค้าอยู่กว่า 100 ร้าน ไม่ใช่เฉพาะแค่กว่า 20 รายที่มาเรียกร้องเท่านั้น ก็อาจจะเป็นเรื่องการตลาดของแต่ละร้านหรือเปล่า ไม่แน่ใจ เพราะหลายร้านก็อยู่ได้" นายพฤฒิชัย กล่าว
รายงานข่าวแจ้งว่า เมื่อวันที่ 18 ม.ค.ที่ผ่านมา กลุ่มผู้ประกอบการร้านค้า ในศูนย์ราชการ ถ.แจ้งวัฒนะ อาคารบี ได้รวมตัวกันประท้วง ธพส. โดยให้เหตุผลว่า ปัจจุบันจำนวนผู้ที่เข้ามาในศูนย์ราชการ ไม่เป็นไปตามที่ ธพส. เคยประชาสัมพันธ์เอาไว้ว่าจะมีคนเข้ามากว่า 2.5 หมื่นคนต่อวัน จึงส่งผลให้กลุ่มผู้ประกอบการร้านค้า ต้องประสบกับสภาวะการขาดทุนอย่างหนัก เนื่องจากมีคนจริงๆ ไม่ถึง 1 หมื่นคนต่อวันเท่านั้น ซึ่งบางร้านขายได้เพียงวันละ 300-500 บาท และบางร้านต้องจ่ายค่าเช่าถึงเดือนละ 5-6 หมื่นบาท นอกจากนี้ ยังมีการเพิ่มค่าสาธารณูปโภคอย่างไม่เป็นธรรมด้วย